AARHUS: Et af de helt store lavpris-flyselskaber har fået øje på Aarhus Lufthavn:

Fra 1. september tilbyder britiske Easyjet to ugentlige flyvninger til Tegel-lufthavnen i Berlin.

- Vi ser det som endnu et gennembrud for lufthavnen, at et af verdens største lavprisselskaber har fået øjnene op for Aarhus og vælger at etablere sig i byen. Vi har i lang tid haft en interesse i at få netop Easyjet til Aarhus, fordi det er det næste store skridt til at forløse lufthavnens potentiale, skriver Torben Boldsen, der er formand for Aarhus Lufthavns bestyrelse, i en pressemeddelelse.

Første skridt blev taget sidste år, da Aarhus Lufthavn og SAS indgik samarbejde om seks nye ruter til Oslo, Stockholm, München, Mallorca, Split og Nice.

Desuden er ruten mellem Aarhus og Malaga blevet til en helårsrute, og afgangene på ruten mellem Aarhus og København er øget med 20 procent.

Aarhus Lufthavn forventer, at samarbejdet med SAS i sig selv vil skabe en trafikvækst på mere end 50 procent.